KIRJALLINEN KYSYMYS P-0602/03

esittäjä(t): Joaquim Miranda (GUE/NGL) komissiolle

(25. helmikuuta 2003)

Aihe: Tiedot Yhdysvaltoihin matkustavista henkilöistä

Tiedotusvälineiden mukaan komissio ja Yhdysvaltojen hallinto valmistelevat parhaillaan oletettavasti osana terrorismin vastaista taistelua sopimusta, jonka mukaisesti EU luovuttaa tietoja Yhdysvaltoihin matkustavista henkilöistä.

Tilanne on arkaluontoinen, koska se asettaa henkilötietojen suojan periaatteen kyseenalaiseksi. Voisiko komissio kiireellisesti kertoa, millä perustein sopimus tehdään, mitä ehtoja se asettaa, onko sopimus yhdenmukainen asiaa koskevan yhteisön lainsäädännön kanssa sekä mitkä ovat sopimusta koskevat takuut ja valvontaehdot?

Frits Bolkesteinin komission puolesta antama vastaus

(21. maaliskuuta 2003)

Syyskuun 11. päivänä 2001 tapahtuneiden terroristi-iskujen seurauksena Yhdysvallat antoi lentoliikenteen ja kuljetusten turvallisuutta koskevan lain (Aviation and Transportation Security Act of 2001), jonka mukaan kaikkien Yhdysvaltoihin, sen läpi tai sieltä lentoja järjestävien lentoyhtiöiden on annettava Yhdysvaltojen tullille sähköinen pääsy automaattisiin varaus- ja lähtöselvitysjärjestelmiinsä, toisin sanoen matkustajarekisteriin (Passenger Name Records, PNR).

Kyseinen vaatimus on ristiriidassa Euroopan yhteisön ja jäsenvaltioiden tietosuojalainsäädännön kanssa sekä tietokonepohjaisista paikanvarausjärjestelmistä annetun yhteisön asetuksen(1) joidenkin säännösten kanssa.

Komissio on ottanut asian esiin useasti Yhdysvaltojen kanssa käytyjen keskustelujen yhteydessä sen jälkeen, kun täytäntöönpanosäännöt julkaistiin. Kyseiset säännöt tulivat lykkäyksen jälkeen voimaan 5. helmikuuta 2003. Komission toimenpiteiden seurauksena Yhdysvaltojen tulli kuitenkin suostui lykkäämään 5. päivään maaliskuuta 2003 saakka seuraamusten määräämistä lentoyhtiöille, jotka eivät noudata edellä mainittua lakia. Seuraamukset sisältävät muun muassa kovia sakkoja ja jopa laskeutumislupien peruuttamisen.

Helmikuun 17. ja 18. päivänä 2003 järjestettiin komission ja Yhdysvaltojen tullin johtavien virkamiesten kokous, jonka tarkoituksena oli sovittaa yhteen Yhdysvaltojen vaatimukset ja EU:n tietosuojalainsäädännön vaatimukset. Neuvottelujen tuloksena osapuolet antoivat yhteisen julkilausuman,(2) jossa määritellään, mihin toimiin on tarpeen ryhtyä, jotta saavutetaan kumpaakin osapuolta tyydyttävä, kaikille asianosaisille oikeusvarmuuden antava ratkaisu. Osapuolet sopivat erityisesti työskentelevänsä sellaisen kahdenvälisen järjestelyn luomiseksi, jonka mukaan komissio voi tehdä tietosuojadirektiivin(3) 25 artiklan 6 kohdan mukaisen päätöksen Yhdysvaltojen varmistaman tietosuojan tason riittävyydestä saatuaan Yhdysvalloilta informaatiota ja sitoumukset siitä, miten siirrettyjä tietoja käsiteltäisiin ja suojeltaisiin Yhdysvalloissa. Kyseisten päätösten jälkeen jäsenvaltioiden on ryhdyttävä tarvittaviin toimenpiteisiin päätösten noudattamiseksi.

Yhteisessä julkilausumassa on myös liite, joka sisältää Yhdysvaltojen tullin sitoumukset siitä, millä tavalla se käsittelee haltuunsa saamiaan henkilötietoja. Sitoumuksia sovelletaan välittömästi.

Olisi huomattava, että komissio ei ole tehnyt mitään sopimusta Yhdysvaltojen kanssa. Yhteisön oikeuden mukaan komissiolla on toimivalta tehdä päätelmiä riittävästä suojasta kolmansissa maissa. Komissio on sitoutunut tekemään yhteistyötä Yhdysvaltojen viranomaisten kanssa tällaisen päätelmän muodostamiseksi, mutta päätös luonnollisesti riippuu Yhdysvaltojen antamien sitoumusten ja informaation perusteellisen tarkastelun tuloksesta.

(1) Tietokonepohjaisten paikanvarausjärjestelmien käyttöä koskevista käyttäytymissäännöistä annetun neuvoston asetuksen (ETY) N:o 2299/89 muuttamisesta 8 päivänä helmikuuta 1999 annettu neuvoston asetus (EY) N:o 323/1999, EYVL L 40, 13.2.1999.

(2) Saatavilla komission verkkosivustossa osoitteessa:http://www.europa.eu.int/comm/external_relations/us/intro/pnr.htm.

(3) Yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annettu Euroopan parlamentin ja neuvoston direktiivi 95/46/EY, EYVL L 281, 23.11.1995.